Nyigu kidusia
Nyigu vidusia ni nyigu ambao lava wao huishi ndani au juu ya arithropodi hai na kujilisha kwa hemolimfu na tishu zao. Kidusiwa anakufa hatimaye. Isipokuwa spishi za familia Pompilidae, zinazodusa buibui, nyigu hao hudusa wadudu wengine. Mara nyingi hubobea spishi moja au labda spishi kadhaa zinazohusiana au vinginevyo familia moja ya wadudu. Viwavi na mabuu ya mbawakawa, nzi na kunguni-mgunda huduswa sana. Siku hizi hutumiwa sana katika udhibiti wa kibiolojia wa wasumbufu wa kilimo.